بديوان اسوي من الدول تجوه
نشئت اني قبل ماينشئ التاريخ
وقبل ادم اقراني ومن كبل حوى
تعرفني الهلهلت من بين الف فزاع
انا الهديت حافي بساعة النخوه
من كد ماشربت من المنيه الكاس
اذوق الموت اسلطن اشعر بنشوه
جنت ريشه وطحت من جنح عزائيل
تقوة ملك صالح يمتلك قسوه
ضفتني وشايف اعزوبيتي بيه اعجاز
بلبرزخ اشتمم ريحة الكهوه
وانه عندي الفرس وكت الحرب ترتاح
ماقاتلت واحد من على الصهوه
انه بعين الجسر واكف حرس بالليل
وبعين اليخوزر من تمر حلوه
ركضت على الشمس حتى استفز الليل
جنت اضحك بصوت وجدمي يتلوه
صح صوبت بس جلد ماشكيت
ونطيت الرصاص الماطلع عطوه
انا الهدهد الجبته لنبي اسليمان
وطود العظيم وطائر السلوه
من احذف افعالي يضل فراغ الكون
واترك بالحضاره وبزمن فجوه
شرتني المستحه وقيم جرئتي الموت
مستاهل ثكله وبالفعل يسوه
اشكك مو الي الكالي جرح احباب
اكولن مدري هو مو هوى
ماي واردت بالموج ازعل الطير
بان ويه النوارس على الجرف خوه
شديت السرج وكت الحرب عالريح
وبجدم العواصف ركبت حدوه
مثل عطر الشنب من توصل المشخاب
من تجهبني تشتم ريحة مروه
ثكيل وماضحكت بنص مضيف بصوت
ومغربل ضحكتي من الحزن كوه
انا سنت رسول ومصحف وانجيل
وانه قبة امام ومرجع وفتوه
وانه عندي الترف مو بالجسد بالروح
مافسر التطور بالمشي اتلوه
انه مشيت نسق مستعرض بكانون
صدى مضرب مسيري بكل ذي مدوه
بالضاهر جلد بس اشبه المحار
مايشبه صدفته الؤلؤه الجوه
صدت ليلي ﻻن بشص نجم حطيت
ابن هور وخبير وصيدي مو توه
يحركني اللهب بس اطلع احلى هواي
ماشوه بشرتي وكلشي ماسوه
اندل الجمر واعرف زواي النار
من جانت الاوادم تجدح بحصوه
سهرت ويه الورد وتمرجحت بالغيم
وعيت الطيور من الفجر ضوه
جنت ارسم طيور وعيوني معصوبات
واضحك والمشانق عن بعد خطوه
مثل دجله وفرات من التقن وياي
هيج ألتقن بيه الثروه والثوره
اذا ردت اتعرفني وشفت مثلي هواي
والكل عنده جلمه ويمتلك حضوه
شوف الكوسر من ياضر جاي ولام
تعرفني استنادا علوصف هوه